ব্যাপারটি শুরু হয়েছিল একেবারেই সাধারণভাবে, যন্ত্র তখনো সঙ্গীত ‘সৃষ্টি’ শুরু করেনি। পূর্বে সংরক্ষিত ডাটা (এ ক্ষেত্রে শব্দ) পরিস্থিতির সাথে মানিয়ে এবং নির্দেশনা (প্রোগ্রাম) অনুসারে কিছু পরিবর্তন বা পরিবর্ধন করে ব্যাকগ্রাউন্ড মিউজিক নিয়ন্ত্রণের জন্য ভিডিও গেমসে কৃত্রিম বুদ্ধিমত্তার (Artificial Intelligence – A.I) ব্যবহার শুরু হয়। গেমসের পরিবর্তনশীল এবং অনিশ্চিত পরিস্থিতির সাথে তাল মেলানোর জন্য এ.আই এর প্রয়োগ ভিডিও গেমিং-এর অভিজ্ঞতায় নতুন মাত্রা যোগ করে। সময়ে সময়ে ব্যাকগ্রাউন্ড মিউজিকের তাল বাড়িয়ে-কমিয়ে অথবা গেমসে ভিন্ন ভিন্ন চরিত্রের আগমন-প্রস্থান, দৌড়াদৌড়ি- মোদ্দা কথা, বাস্তব অনুভূতি সৃষ্টির ভার পড়ে এ.আই এর ওপর। এক্ষেত্রে ন্যাচারাল লার্নিং (Natural Learning), সেন্টিমেন্ট অ্যানালাইসিস ইত্যাদি বিভিন্ন থিওরির প্রয়োগ ঘটানো হয়।